Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az állásfoglalást kérő figyelmét felhívtuk a Magyar Köztársaság 1999. évi költségvetéséről szóló 1998. évi XC. törvényre, amely az Áht.-t is módosította. E módosítással a
Paragraph Index: 1285

1999. január 1-jén működő helyi kisebbségi önkormányzatok a települési önkormányzaton keresztül jutnak az állami támogatáshoz. Tehát a helyi önkormányzatnak csak technikai jellegű, közreműködő szerepe van a támogatás folyósításában, a finanszírozás érdemi befolyásolása nem lehetséges. 3.2.3. Az önkormányzatok (polgármesterek) hatáskörébe tartozó döntések elleni kifogások A nemzeti és etnikai kisebbségi jogok országgyűlési biztosához érkezett beadványok jelentős részében a szociális helyzet kedvezőtlen változását, a hivatalokban tapasztalható közömbösséget sérelmezik, a kilátástalanságot panaszolják. A korábbi évekhez viszonyítva szembetűnő a változás a beadványok tartalmát illetően. Korábban ugyanis sokszor a munkaviszony megszűnésével, a munkanélküli járadék és a jövedelempótló támogatás folyósításával, a közhasznú munkalehetőség diszkriminatív biztosításával kapcsolatban fordultak beadvánnyal a kisebbségi biztoshoz, általában attól a meggyőződéstől vezéreltetve, hogy a kérelmezőknek etnikai hovatartozásuk miatt kell bizonyos járandóságokról lemondaniuk, illetőleg valamely kisebbséghez tartozásuk szerepet játszott az általuk sérelmesnek tartott helyzet előidézésében. 1998-ban ilyen tartalmú beadványok csak elvétve fordultak elő, megszaporodtak ugyanakkor azok a panaszok, amelyek az 1997-től — bizonyos feltételek fennállása esetén — már alanyi jogon járó gyermekvédelmi támogatással kapcsolatosan elszenvedett, vélt vagy valós jogsértésekről tájékoztatnak. A gyermekek védelméről és a gyámügyi igazgatásról szóló

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes